CELEX: 32021D1484
Language: sl
Date: 2021-09-08 00:00:00
Title: Izvedbeni sklep Komisije (EU) 2021/1484 z dne 8. septembra 2021 o zahtevku za prijavo evropske državljanske pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“ v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2021) 6607) (Besedilo v angleškem jeziku je edino verodostojno)

16.9.2021   
               
               
                  SL
               
               
                  Uradni list Evropske unije
               
               
                  L 328/1
               
            
         IZVEDBENI SKLEP KOMISIJE (EU) 2021/1484
         z dne 8. septembra 2021
         o zahtevku za prijavo evropske državljanske pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“ v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2021) 6607)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“ je bil Komisiji predložen 5. julija 2019.
                  
               
                     (2)
                  
                  
                     Komisija je 4. septembra 2019 sprejela Sklep (EU) 2019/1567 (2), s katerim je zavrnila prijavo državljanske pobude.
                  
               
                     (3)
                  
                  
                     Zoper ta sklep je bila na Splošnem sodišču vložena pritožba. Splošno sodišče je s sodbo z dne 12. maja 2021 v zadevi T-789/19 (3) Sklep (EU) 2019/1567 razglasilo za ničen, ker Komisija ni izpolnila svoje obveznosti glede ustrezne obrazložitve. Komisija zlasti ni navedla, zakaj je edina možna pravna podlaga za predlagani akt člen 215 Pogodbe o delovanju Evropske unije (PDEU) in zakaj tak akt ne spada na področje uporabe skupne trgovinske politike in ga zato ni bilo mogoče sprejeti na podlagi člena 207 PDEU.
                  
               
                     (4)
                  
                  
                     Da bi se sprejeli ukrepi, potrebni za izvršitev sodbe T-789/19, bi bilo treba sprejeti nov sklep o zahtevku za prijavo te evropske državljanske pobude.
                  
               
                     (5)
                  
                  
                     Uredba (EU) št. 211/2011 Evropskega parlamenta in Sveta (4), ki se je uporabljala v času sprejetja Sklepa (EU) 2019/1567, je bila razveljavljena z učinkom od 1. januarja 2020 in nadomeščena z Uredbo (EU) 2019/788. Zato je treba zahtevek za prijavo zdaj oceniti v skladu s tem novim pravnim okvirom.
                  
               
                     (6)
                  
                  
                     Komisija je 8. junija 2021 v skladu s členom 6(4) Uredbe (EU) 2019/788 skupino organizatorjev obvestila o svoji oceni, da so zahteve za prijavo iz člena 6(3), točka (a), (d) in (e), navedene uredbe izpolnjene in da se zahteva iz člena 6(3), točka (b), ne uporablja. Ker pa besedilo pobude, kakor je bilo oblikovano v zahtevku z dne 5. julija 2019, Komisiji ni omogočilo, da bi ugotovila, ali izpolnjuje zahtevo iz člena 6(3), točka (c), je Komisija organizatorje pozvala, naj pojasnijo svojo pobudo.
                  
               
                     (7)
                  
                  
                     Glede na predhodno oceno Komisije se zdi, da je cilj pobude sprejetje omejevalnih ukrepov Unije (sankcij) in da torej spada na področje uporabe člena 215 PDEU, ki kot predhodni pogoj zahteva, da Svet sprejme sklep v skladu s poglavjem 2 (Posebne določbe o skupni zunanji in varnostni politiki) naslova V Pogodbe o Evropski uniji. Komisija je pojasnila, da brez predhodnega sklepa Sveta ne more podati predloga, v vsakem primeru pa bi moral biti predlog podan skupaj z visokim predstavnikom Unije za zunanje zadeve in varnostno politiko. Poleg tega je navedla, da iz besedila pobude ni bilo razvidno, ali je bil njen edini cilj uvedba splošne prepovedi za vse proizvode, ki prihajajo iz nezakonitih naselij na zasedenih ozemljih, ali pa so predvidene tudi druge oblike ureditev na meji Unije. Nazadnje je Komisija organizatorje pozvala, naj pojasnijo, ali se pobuda bodisi nanaša na določeno ozemlje bodisi si prizadeva za uvedbo splošne prepovedi, ne da bi se nanašala na določeno državo ali ozemlje.
                  
               
                     (8)
                  
                  
                     Organizatorji so 17. julija 2021 službam Komisije poslali dopis, v katerem so pojasnili cilje pobude. Pojasnili so, da si prizadevajo, da bi se „trgovinska politika EU izvajala le z ozemlji, ki imajo pravno veljavnost“ in „da bi se s trgovinsko politiko EU zagotovilo, da se trgovina z ozemlji, ki so nezakonito zasedena ali nezakonito pridobljena z uporabo sile, ne bi izvajala, in sicer si to želijo prav zaradi omejitev mednarodnega prava“.
                  
               
                     (9)
                  
                  
                     Komisiji je bila 10. avgusta 2021 predložena nekoliko spremenjena različica pobude.
                  
               
                     (10)
                  
                  
                     Cilji pobude so: „Prizadevamo si za pravno urejanje trgovinskih poslov z gospodarskimi subjekti okupatorja, ki imajo sedež ali poslujejo na zasedenih ozemljih, in sicer predlagamo, da se izdelkom s poreklom s teh ozemelj prepreči vstop na trg EU. Komisija mora kot varuhinja Pogodb zagotoviti doslednost politike Unije ter skladnost s temeljnimi pravicami in mednarodnim pravom na vseh področjih prava EU, vključno s skupno trgovinsko politiko. Predlagati mora pravne ukrepe na podlagi skupne trgovinske politike, ki bi pravnim osebam EU preprečili tako uvoz izdelkov s poreklom iz nezakonitih naselbin na zasedenih ozemljih kot tudi izvoz na takšna ozemlja, da bi EU ohranila integriteto notranjega trga in preprečila pomoč vzdrževanju takšnih nezakonitih razmer.“
                  
               
                     (11)
                  
                  
                     V kolikor pobuda poziva Komisijo, naj predloži predlog pravnega akta, ki bi moral zagotoviti, da Evropska unija ne trguje z gospodarskimi subjekti okupatorja, ki imajo sedež ali delujejo na zasedenih ozemljih v skladu z mednarodnim pravom, pobuda zahteva ukrep, ki naj bi na splošno urejal mednarodno trgovino EU, ne da bi se nanašal na določeno državo ali ozemlje. V skladu z ustaljeno sodno prakso ukrep, „če se nanaša posebej na mednarodno trgovino, tako da je v bistvenem namenjen spodbujanju, olajševanju ali urejanju te trgovine in ima neposreden in takojšen učinek nanjo“ (5), spada na področje uporabe skupne trgovinske politike in bi moral temeljiti na členu 207 PDEU. V zvezi s tem se zdi, da bi ukrep, predviden v pobudi, zahteval uzakonitev prepovedi ali omejitve uvoza in izvoza v zvezi z ozemlji, ki so zasedena v skladu z mednarodnim pravom. Tak ukrep bi bil torej posebna zveza (6) z mednarodno trgovino in bi zato spadal na področje uporabe člena 207 PDEU, četudi bi uresničeval cilje zunanje politike (7).
                  
               
                     (12)
                  
                  
                     Glede na pojasnila, ki so jih organizatorji navedli v dopisu z dne 17. julija 2021, in nekoliko spremenjeno pobudo Komisija razume, da spremenjena pobuda poziva Komisijo, naj predloži predlog pravnega akta v skladu s členom 207 Pogodbe, ki bi moral zagotoviti, da se trgovina Unije ne izvaja z gospodarskimi subjekti okupatorja, ki imajo sedež ali delujejo na zasedenih ozemljih, in da se zato v okviru pobude zahteva trgovinski ukrep, ki je splošne narave in se ne nanaša na določeno državo ali ozemlje.
                  
               
                     (13)
                  
                  
                     Da bi potencialni podpisniki razumeli cilj pobude, kakor je prijavljena, bi morala skupina organizatorjev zagotoviti, da podrobnosti pobude, ki se objavijo na obrazcih iz Priloge III k Uredbi (EU) 2019/788 in v centralnem sistemu spletnega zbiranja ali individualnem sistemu spletnega zbiranja, kot je ustrezno, vključujejo navedbo, da pobuda zahteva ukrep, ki naj bi na splošno urejal mednarodno trgovino EU, ne da bi se nanašal na katero koli določeno državo ali ozemlje.
                  
               
                     (14)
                  
                  
                     Iz navedenih razlogov noben del pobude ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 6(3), točka (c), Uredbe (EU) 2019/788.
                  
               
                     (15)
                  
                  
                     Ta sklep ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načelom sorazmernosti.
                  
               
                     (16)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s členom 5(3), prvi pododstavek, navedene uredbe.
                  
               
                     (17)
                  
                  
                     Pobuda ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, zapisanimi v Listini Evropske unije o temeljnih pravicah.
                  
               
                     (18)
                  
                  
                     Nazadnje, pod pogojem da cilji pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“ vsebujejo zahtevane dodatne informacije, pobuda izpolnjuje vse zahteve iz člena 6(3) Uredbe (EU) 2019/788 in bi jo bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda z naslovom „Zagotavljanje skladnosti skupne trgovinske politike s Pogodbama EU in mednarodnim pravom“ se prijavi z naslednjimi dodatnimi informacijami o ciljih pobude: „Pobuda zato poziva Komisijo, naj predloži predlog pravnega akta v okviru skupne trgovinske politike, ki je splošne narave in se ne nanaša na določeno državo ali ozemlje.“
            Skupina organizatorjev pobudo, kot je prijavljena na obrazcih iz Priloge III k Uredbi (EU) 2019/788, objavi v centralnem sistemu spletnega zbiranja ali v individualnem sistemu spletnega zbiranja, kot je ustrezno.
            Komisija iste informacije o obsegu prijave pobude objavi v registru.
         
         
            Člen 2
            Ta sklep je naslovljen na skupino organizatorjev evropske državljanske pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“, ki jo kot kontaktni osebi zastopata Tom MOERENHOUT in Giovanni FASSINA.
         
         
            V Bruslju, 8. septembra 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.
         
            (2)  Sklep Komisije (EU) 2019/1567 z dne 4. septembra 2019 o predlagani državljanski pobudi „Zagotavljanje skladnosti skupne trgovinske politike s Pogodbama EU in mednarodnim pravom“ (UL L 241, 19.9.2019, str. 12).
         
            (3)  Sodba Splošnega sodišča z dne 12. maja 2021, Tom Moerenhout in drugi proti Evropski komisiji, T-789/19, ECLI:EU:T:2021:260.
         
            (4)  Uredba (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (UL L 65, 11.3.2011, str. 1).
         
            (5)  Sodbi Sodišča z dne 22. oktobra 2013, Komisija proti Svetu, C-137/12, ECLI:EU:C:2013:675, točka 57, in z dne 18. julija 2013, Daiichi Sankyo, C-414/11, ECLI:EU:C:2013:520, točka 51.
         
            (6)  Mnenje 2/15 z dne 16. maja 2017, Sporazum o prosti trgovini s Singapurjem, ECLI:EU:C:2017:376, točka 37.
         
            (7)  Sodbi Sodišča z dne 17. oktobra 1995, Werner, C-70/94, ECLI:EU:C:1995:328, točka 10, in z dne 17. oktobra 1995, Leifer, C-83/94, ECLI:EU:C:1995:329, točka 10.